Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 50. panta 2. punkta a) apakšpunktu

(2019/C 361/10)

Šī publikācija dod tiesības izteikt iebildumus pret grozījuma pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam trīs mēnešu laikā pēc šīs publikācijas datuma.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“BERGAMOTE(S) DE NANCY”

ES Nr.: PGI-FR-0195-AM01 – 30.10.2017.

ACVN ( ) AĢIN (X)

1. Pieteikuma iesniedzēja grupa un tās likumīgās intereses

Nosaukums: Association des Fabricants de Bergamote de Nancy IGP (“Bergamote de Nancy” (AĢIN) ražotāju apvienība) Adrese: co AIAL – 2, avenue de la forêt de Haye – ENSAIA – UDL/BP 172 54 505 VANDOEUVRE-LES-NANCY Cedex FRANCE

E-pasts: Bergamote-de-nancy@iaa-lorraine.fr

Sastāvs: grupu veido “Bergamote(s) de Nancy” ražotāji. Šādā statusā tā ir tiesīga ierosināt grozījumus specifikācijā.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

☒ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☒ Marķējums

☒ Citi: papildu informācija par konfekšu iepakojumu, kontaktinformācijas atjaunināšana, kontroles struktūras, valsts prasības

4. Grozījuma vai grozījumu veids

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☒ Ar reģistrētu ACVN vai AĢIN apzīmēta produkta, par kuru nav publicēts vienotais dokuments (vai tam pielīdzināms dokuments), specifikācijas grozījumu nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

5. Grozījums vai grozījumi

5.1. Punkts “Produkta nosaukums”

Nosaukums “Bergamote(s) de Nancy” aizstāts ar šādu: “Bergamote de Nancy” / “Bergamotes de Nancy”, jo abi nosaukumi tiek izmantoti vai nu atsevišķu konfekšu apzīmēšanai, vai vairumtirdzniecības fasējumā vai UVC (unité de vente consommateur – pārdošanai mazumtirdzniecībā) iepakojumā esošu konfekšu apzīmēšanai.

5.2. Punkts “Produkta apraksts”

Izmantoto sastāvdaļu saraksts papildināts ar glikozes sīrupu, jo tas produkta aprakstā bija izlaists, lai gan tas ir minēts specifikācijas daļā, kas attiecas uz ražošanas metodi.

Vārdi “Dabiskā bergamotes ēteriskā eļļa” aizstāti ar vārdiem “bergamotes ēteriskā eļļa”, lai ievērotu izmaiņas spēkā esošajos noteikumos par aromatizētājiem (Regula (EK) Nr. 1334/2008).

Teikums:

““Bergamote(s) de Nancy” ir konfektes, kas sastāv no karamelizēta cukura (..)”

aizstāts ar šādu:

““Bergamote de Nancy” / “Bergamotes de Nancy” ir konfektes, kuru sastāvdaļa ir vienīgi cukurs (..)”.

Svītrots vārds “karamelizēta”, jo tas norāda uz ražošanas metodes rezultātu, nevis konfekšu sastāvu.

Attiecībā uz šķidro sagatavi, kas faktiski ir neatdzesēta konfekšu masa, pievienota frāze “Produkta dabisko krāsojumu iegūst, karsējot sagatavi uz atklātas liesmas”. Šis noteikums, kas iekļauts arī ražošanas metodē, tiek vienkārši atkārtots, jo tā izpilde piešķir konfektēm galveno tām raksturīgo īpašību.

Tam ir savs pamats, jo ar šo karsēšanas metodi iegūtais kausējums dabiski iekrāsojas dzintarkrāsas tonī, un pievienot krāsvielu nav nepieciešamības.

Pievienota norāde, ka “Bergamote de Nancy” / “Bergamotes de Nancy” ir “cietas” konfektes. Cietība nav jauns elements, bet raksturīga šo konfekšu īpašība, tas ir cukura karsēšanas rezultāts. Teksta papildinājums ar īpašības vārdu “cietas” paredzēts produkta apraksta precizēšanai.

Frāze “Produktu patērē bez tālākas apstrādes” ir svītrota, jo tas nav produkta aprakstošs elements.

Teikums ““Bergamote de Nancy” nesatur ne ķīmiskās vielas, ne krāsvielas, izņemot iepriekšminētās sastāvdaļas.” ir svītrots. Teksta redakcijā saglabāti tikai noteikumi, kas raksturo produkta specifiku.

Teikums “Tas ir vienīgais Francijas tradicionālais konditorejas izstrādājums, kura aromātu nosaka dabiskā bergamotes ēteriskā eļļa.” no specifikācijas ir svītrots. Šis konstatējums nav lietderīgs, jo nav aizliegts ražot cita veida konfektes, kurās izmantota bergamotes ēteriskā eļļa.

— Iesaiņošana pa atsevišķām konfektēm

Daļa “Produkta apraksts” papildināta ar teikumu “Katra “Bergamote de Nancy” / “Bergamotes de Nancy” konfekte tiek iesaiņota atsevišķi.”

Konfektes var viegli salipt, kļūt blāvas, pienainas, un rezultātā var mainīties to konsistence (tās var kļūt mazāk cietas un ēdot lipt pie zobiem). Konditori konfektes iesaiņo katru atsevišķi, lai pasargātu tās no gaisa ietekmes un lai tās labāk un ilgāk uzglabātos. Tādējādi katras konfektes iesaiņošana atsevišķi un ar minimāla skaita darbībām ļauj saglabāt “Bergamote de Nancy” / “Bergamotes de Nancy” īpašo kvalitāti, it sevišķi to caurspīdīgumu un cietību.

5.3. Punkts “Ģeogrāfiskais apgabals”

Svītrota atsauce uz “Lotringas” reģionu, jo ir mainītas reģiona robežas un nosaukums saskaņā ar Francijas administratīvo reģionu izmaiņām. Saglabāts ir tikai departamentu saraksts. Ģeogrāfiskais apgabals ir bez izmaiņām.

— Katras konfektes iesaiņošana atsevišķi, ko veic ģeogrāfiskajā apgabalā

Teksts papildināts ar teikumu “Konfekšu ražošana un katras konfektes atsevišķa iesaiņošana tiek veikta ģeogrāfiskajā apgabalā.”, lai posmi, kurus veic ģeogrāfiskajā apgabalā, būtu skaidri norādīti. Katras konfektes atsevišķu iesaiņošanu veic uzreiz pēc kausējuma masas sagriešanas konfektēs, jo tā ir ļoti jutīga pret gaisa mitrumu un darbībām, kādas ar to veic. Tādējādi pēc iespējas drīzāk var panākt konfekšu izolēšanu no apkārtējās vides, lai tās saglabātos vislabākajā stāvoklī un iespējami ilgāk.

5.4. Nodaļa “Izcelsmes apliecinājums”

Izsekojamības nodrošināšanas elementus noformē tabulas veidā, norādot posmus: “Izejvielu saņemšana un novietošana glabāšanā”, “Pagatavošana un katras konfektes iesaiņošana atsevišķi” un “Iepakošana, uzglabāšana un pārdošana”. Specifikācijas teksts papildināts ar izsekojamības līdzekļu uzskaitījumu: “tehnisko datu lapa”, “analītiskie rezultāti” u. c. Šie grozījumi, kas paredzēti, lai stiprinātu produkta izsekojamības īstenošanu, atspoguļo pašreizējo praksi, kas specifikācijā tik sīki nav izklāstīta.

5.5. Punkts “Ražošanas metode”

Teksta daļa ““Bergamote de Nancy” ražošanas telpām un materiālajam aprīkojumam jābūt atbilstīgam higiēnas prasībām saskaņā ar spēkā esošajiem noteikumiem (1991. gada 26. aprīļa dekrēts Nr. 91-409).” ir svītrota, jo tajā ir atsauce uz vispārīgajiem noteikumiem.

Lai precizētu ražošanas metodes dažādos posmus, ir pievienota shēma ar produkta gatavošanas kārtības apkopojumu. Šis papildinājums neparedz grozījumus ražošanas metodē, bet sniedz shematisku izklāstu tabulas veidā.

Izmantotās sastāvdaļas

Norāde “glikozes sīrups R43 vai R45” ir aizstāta ar norādi “glikozes sīrups, kuram nosacītais dekstrozes ekvivalents (DE) ir diapazonā no 35 līdz 41”, jo R43 un R45 atbilst piegādātāja komerciālajām atsaucēm attiecībā uz vienu un to pašu dekstrozes ekvivalentu. Atsauce uz precīzu definīciju produktu neietekmē.

Frāze “dabiskā bergamotes ēteriskā eļļa, kas atbilst Padomes Direktīvai 88/388/EEK un standartam NF T75 2015 (5. pielikums)” ir aizstāta ar norādi “bergamotes ēteriskā eļļa, kas atbilst spēkā esošajiem Eiropas Savienības tiesībaktiem”. Šāda redakcija ļauj atsaukties uz vispārīgajiem noteikumiem, kas var mainīties. Tā nerada izmaiņas attiecībā uz izmantoto sastāvdaļu.

Teksts papildināts ar norādi par ūdeni kā izejvielu, jo to izmanto, lai pagatavotu kausējamo masu, un tās karsēšanas laikā tas iztvaiko. Šis papildinājums ir paredzēts, lai iekļautu sastāvdaļu, kas specifikācijas tekstā bija izlaista, jo produktu gatavojot, tā iztvaiko, lai gan produkta ražošanai tā ir būtiska. Pievienots teikums “iespējamie produkcijas atbirumi no iepriekšējām “Bergamote de Nancy” / “Bergamotes de Nancy” gatavošanas reizēm, taču nepārsniedzot 15 % no gatavojamās produkcijas masas.”

Šā papildinājuma mērķis ir atļaut izmantot tos atbirumus no iepriekšējām gatavošanas reizēm, kurus pēc kausējuma masas sagriešanas konfektēs nevarēja izmantot kā produkciju, ko drīkst apzīmēt ar šo AĢIN: konfektes, kas ir bijušas salauzītas un/vai deformētas un tāpēc izbrāķētas. Šie atbirumi tiek iekļauti kausējamās masas sagatavošanas laikā. Lai šī prakse neietekmētu gatavā produkta īpašības, iekļaujamo atbiru īpatsvars nedrīkst pārsniegt 15 %. Šāda atbiru iekļaušana neietekmē kausējuma sastāvu, jo (atdzisuša kausējuma veidā) iekļautajai produkcijai ir tāds pats sastāvs. Šāda prakse atspoguļo nozares dalībnieku praksi. Šā papildinājuma mērķis ir kodificēt praksi.

Ražošanas metode

Pievienota šāda daļa:

“a) Kausējuma sagatavošana. Šajā posmā veic cukura un no iepriekšējām gatavošanas reizēm iespējami palikušo atbiru šķīdināšanu ūdenī. Pēc tam galīgo maisījumu (kausējumu) iegūst, pievienojot glikozes sīrupu. Maisījumu uzkarsē līdz viršanai, un kausējumu dzidrina, nosmeļot putas.”

Šīs teksta daļas mērķis ir precizēt kausējamās masas sagatavošanas posmu, kas spēkā esošajā specifikācijā nav izklāstīts. Ar to kodificē ražotāju pastāvīgo praksi un, aprakstot labāko praksi, garantē produkta kvalitātes nodrošināšanu.

Konfekšu gatavošana

Noteikums:

“cukurs tiek karsēts uz “atklātas liesmas”, un pēc šādas termiskās apstrādes (temperatūra ir gandrīz 150 °C), kad cukurs ir kondīcijā, ko sauc par “au cassé” [savārīts tā, ka izkusušā cukura piliens, kas nonāk aukstā ūdenī, sacietē un kļūst lūstošs], pievieno 2 g dabiskās bergamotes ēteriskās eļļas uz 1 kg kausējuma”

aizstāts ar šādu:

“Kausējamo cukuru karsē uz atklātas liesmas, un pēc šādas termiskās apstrādes, kad cukurs ir kondīcijā, ko sauc par “au cassé”, t. i., 152 °C (+ vai − 5 °C), kausējumu noņem no uguns, un vienā paņēmienā pievieno tam 2 g (+ vai − 10 %) bergamotes ēteriskās eļļas uz 1 kg iegūtā kausējuma. Bergamotes ēteriskās eļļas pievienošanai jābūt pietiekami straujai, lai nepieļautu pārāk lielus ēteriskās eļļas zudumus atmosfērā. Šo pievienošanu veic, mēreni maisot, lai nedotu nekādu iespēju cukuram priekšlaicīgi kristalizēties.”

Šā grozījuma mērķis ir aprakstīt konfekšu ražošanas posmu pareizā un precīzā veidā. Pašreizējā specifikācijā noteikts, ka cukurs tiek vārīts. Faktiski vārīts tiek kausējums, kas sastāv īpaši no cukura. Turklāt, lai atvieglotu kontroli, temperatūras diapazons kausējuma savārīšanai līdz “au cassé” kondīcijai aizstāts ar diapazonu, kam pieļaujamas pielaides (152 °C (+/− 5 °C)). Visbeidzot, ir aprakstīta bergamotes ēteriskās eļļas pievienošana (vienā paņēmienā un pēc noņemšanas no uguns), un labākā formulējumā norādīta pievienojamās bergamotes ēteriskās eļļas deva (2 grami (+/− 10 %)). Dozēšanas precizitāte ir svarīga, lai nodrošinātu vēlamo aromātu. Ja deva nav pietiekama, konfektes neiegūst pietiekamu tipiskumu. Ja deva ir pārmērīga, konfektes ir pārāk cietas un šķebīgas. Šie grozījumi neietekmē ne produkta specifiskās īpašības, ne arī tā saikni ar ģeogrāfisko apgabalu.

Frāze:

“Iegūto kausējuma kārtu atdzesē uz dzesējoša galda vai marmora, un tad to sadala ar rokām (izmantojot virtuves veltni un formiņas) vai mehanizēti ar veltni–griezēju”.

aizstāta ar šādu:

“Iegūto kausējuma kārtu atdzesē uz tāda galda vai marmora, kas iepriekš ieziests ar eļļu vai pārtikā lietojamām taukvielām. Pēc tam kausējumu sadala vai nu ar rokām, iezīmējot ar formiņām, vai mehanizēti, masu sagraizot ar veltni–griezēju.”

Tādējādi kausējuma atdzesēšanas un konfekšu veidošanas apraksts papildināts, lai sniegtu labāku ieskatu par konditoru praksi. Tam ir savs pamats, jo operatoru rīcībā nav tādu dzesēšanas galdu, kas varētu atbilst galdiem, kuri aprīkoti ar zemas temperatūras uzturēšanas ierīci, bet gan dažādu materiālu galdi vai marmora plāksnes, kas, pateicoties temperatūras starpībai, ļauj atdzesēt kausējumu, kad tas ir uzliets uz to virsmas.

— Iesaiņošana pa atsevišķām konfektēm

Ar teikumu “Produkts tiek atsevišķi iesaiņots caurspīdīgā iepakojumā, lai pasargātu to no mitruma un tādējādi nepieļautu konfekšu salipšanu.” specifikācijas teksts papildināts daļā “Ražošanas metode”, lai ražošanas metodi saskaņotu ar produkta aprakstu un delimitēto ģeogrāfisko apgabalu, kurā šo posmu veic. Katras konfektes iesaiņošana atsevišķi ir pastāvīga ražotāju prakse.

Konfekšu atsevišķā iesaiņošana ģeogrāfiskajā apgabalā ir saistīta ar vajadzību ātri iesaiņot tās uzreiz pēc pagatavošanas, lai novērstu konfekšu bojāšanos, piemēram, salipumu veidošanos, kas tādējādi vairs neatbilst produkta aprakstam (konfekšu forma), savukārt pārāk ilga saskare ar gaisu pēc pagatavošanas un pirms iesaiņošanas var bojāt produkta izskatu – konfektes kļūst blāvas, iegūstot pienainu nokrāsu. Tad izmainās arī to konsistence (konfektes ir mazāk cietas un ēdot līp pie zobiem). Konditori konfektes iesaiņo katru atsevišķi, lai pasargātu tās no gaisa ietekmes un lai tās labāk un ilgāk uzglabātos. Tādējādi katras konfektes iesaiņošana atsevišķi un ar minimāla skaita darbībām ļauj saglabāt “Bergamote de Nancy” / “Bergamotes de Nancy” īpašo kvalitāti, it sevišķi to caurspīdīgumu un cietību.

5.6. Punkts “Saikne”

Visa nodaļa “Saikne ar ģeogrāfisko apgabalu” ir izteikta īsākā redakcijā un pārstrukturēta, lai labāk izceltu ģeogrāfiskā apgabala specifiku, produkta specifiskumu un cēlonisko saikni. Tātad formas ziņā ir izmaiņas, bet saikne starp produktu un apgabalu nav mainījusies.

Ņemot vērā šo jauno redakciju, vienotā dokumenta daļa “Saikne ar ģeogrāfisko apgabalu” ir pielāgota, lai, piemērojot Īstenošanas regulas (ES) Nr. 668/2014 6. pantu, atbilstu prasībai par to, ka vienotajā dokumentā šajā daļā jābūt ne vairāk par 2500 vārdiem.

Turklāt pielikumi ir svītroti, jo to saturs ir iekļauts specifikācijā (ģeogrāfiskā apgabala karte) vai nav saistošs (bergamotes ēteriskās eļļas specifikāciju kopsavilkums saskaņā ar standartu AFNOR NF T 75-215). Tie ir formāli grozījumi, kas spēkā esošos noteikumus neietekmē.

5.7. Punkts “Marķēšana”

Frāze “Produkta nosaukums: Bergamote de Nancy” ir aizstāta ar šādu: “Produkta nosaukums: “Bergamote de Nancy” jeb “Bergamotes de Nancy””, jo izmanto abus nosaukumus. Parasti nosaukumu “Bergamote de Nancy” norāda uz katra atsevišķā iesaiņojuma, bet nosaukums “Bergamotes de Nancy” ir uz kopējā iepakojuma (paciņām, kārbām u. c.).

Vārdi “norāde “Dabiskā bergamotes ēteriskā eļļa”” ir aizstāti ar vārdiem: “norāde “Bergamotes ēteriskā eļļa””, un tā atrodas sastāvdaļu sarakstā, kur tā papildināta ar norādi “bergamotes ēteriskā eļļa ir dabisks produkts” vai “bergamotes ēteriskajai eļļai ir dabiska izcelsme”, kā jau ir aprakstīts šā pieteikuma 5.2. punkta otrajā daļā. Tomēr šo frāžu ierakstīšana specifikācijā ļauj novērst ļaunprātīgu izmantošanu, kas varētu būt par iemeslu neatbilstībai spēkā esošajiem noteikumiem.

Frāze “derīguma termiņš (noteikts, ka tas nepārsniedz četrus mēnešus pēc pagatavošanas datuma), kas identificē ražošanas partiju ar šādu formulējumu: “ieteicams izlietot līdz...”” ir aizstāts ar šādu: “minimālais noturības termiņš [“derīguma laiks”] nav ilgāks par astoņiem mēnešiem no pagatavošanas dienas”.

Šis grozījums minimālo derīguma termiņu (MDT) no četriem mēnešiem pagarina līdz astoņiem mēnešiem, jo tirdzniecības aprite ir attīstījusies un produkts kļuvis plašāk izplatīts. Šādos apstākļos četru mēnešu termiņš šķiet ļoti apgrūtinošs. Ja noteiktais termiņš ir astoņi mēneši, MDT pagarinājums produkta specifiskumu neietekmē. Ir veikti eksperimenti produkta novecošanās pārbaudei un organoleptiski testi, un ir izrādījies, ka astoņu mēnešu ilgajā termiņā konfektes savas raksturīgās īpašības un specifiskumu nezaudē. Turklāt konfekšu nodrošināšana ar atsevišķu iesaiņojumu veicina to, ka tās var uzglabāt attiecīgi ilgu laiku.

5.8. Punkts “Citi”

— Vairumtirdzniecības iepakojums vai mazumtirdzniecības vienības (UVC)

Specifikācijas teksts papildināts ar teikumu: “tirdzniecībā konfektes piedāvā: vairumtirdzniecības iepakojumos (vairāk kā par 1 kg) vai mazumtirdzniecības vienībās (UVC – unité de vente consommateur) metāla vai kartona kārbās, vai arī caurspīdīgos maisiņos, izņemot polietilēna maisiņus”, lai precizētu produkta noformējuma veidus. Šie noformējuma veidi atbilst tiem, kādus tradicionāli izmanto ražotāji. Polietilēna maisiņu izmantošana ir aizliegta tāpēc, ka šā materiāla sastāva dēļ konfektes straujāk maina savas īpašības, it sevišķi krāsas un caurspīdīguma ziņā.

— Kontaktinformācijas atjaunināšana

Pievienota valsts kompetentās iestādes kontaktinformācija un atjaunināta pieteikuma iesniedzējas grupas kontaktinformācija, jo šie dati ir mainījušies.

— Kontroles struktūras

Kontroles struktūras kontaktinformācija ir aizstāta ar tās iestādes kontaktinformāciju, kas ir atbildīga par kontroli. Šā grozījuma mērķis ir nepieļaut specifikācijas grozījumu kontroles struktūras maiņas gadījumā.

— Valsts prasības

Valsts prasības ir papildinātas ar galveno pārbaudāmo punktu aprakstu, un tas izdarīts saskaņā ar spēkā esošajiem valsts noteikumiem.

VIENOTS DOKUMENTS

“BERGAMOTE DE NANCY” / “BERGAMOTES DE NANCY”

ES Nr.: PGI-FR-0195-AM01 – 30.10.2017.

ACVN ( ) AĢIN (X)

1. Nosaukums vai nosaukumi

“Bergamote de Nancy” / “Bergamotes de Nancy”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

“Bergamote de Nancy” / “Bergamotes de Nancy” ir konfektes, kas sastāv vienīgi no cukura, glikozes sīrupa un bergamotes ēteriskās eļļas. Tām piemītošo dabisko krāsojumu iegūst, izejvielu masu vārot uz atklātas liesmas.

“Bergamote de Nancy” / “Bergamotes de Nancy” ir konditorejas izstrādājums – tās ir cietas un caurspīdīgas konfektes dzintarainā krāsā, tām ir plakana kvadrātveida forma, un katra šāda konfekte sver 2–5 gramus.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Vienīgās izmantotās izejvielas ir šādas:

— 1. vai 2. tipa cukurs, kā norādīts attiecīgajā EEK regulā,

— glikozes sīrups ar dekstrozes ekvivalentu (DE) no 35 līdz 41,

— bergamotes ēteriskā eļļa,

— ūdens.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ražošanas posmi, kurus veic ģeogrāfiskajā apgabalā, sākas ar izejvielu kausējuma sagatavošanu un beidzas ar gatavo konfekšu iegūšanu.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Gatavo produkciju iepako, katru konfekti atsevišķi iesaiņojot caurspīdīgā materiālā, lai pasargātu no mitruma un nepieļautu, ka tās veido salipumus, kas mainītu tām raksturīgo izskatu.

Produkcijas iesaiņošanu pa atsevišķām vienībām veic uzreiz pēc kausējuma masas sagriešanas konfektēs, jo tās ir ļoti jutīgas pret gaisa mitrumu. Konfektes var viegli salipt, kļūt blāvas, pienainas, un rezultātā var mainīties to konsistence (tās var kļūt mazāk cietas un ēdot lipt pie zobiem). Konditori konfektes iesaiņo katru atsevišķi, lai iespējami drīzāk izolētu tās no gaisa ietekmes un lai tās labāk un ilgāk uzglabātos. Tādējādi katras konfektes iesaiņošana atsevišķi un ar minimāla skaita darbībām ļauj saglabāt “Bergamotes de Nancy” īpašo kvalitāti, it sevišķi to caurspīdīgumu un cietību.

Katru “Bergamote de Nancy” / “Bergamotes de Nancy” konfekti iesaiņo atsevišķi un pārdod dažādos veidos:

— vairumtirdzniecības fasējumā, kura saturs pārsniedz 1 kg pēc masas,

— vai mazumtirdzniecības vienībās (UVC – unité de vente consommateur) metāla vai kartona kārbās, vai arī caurspīdīgos maisiņos, izņemot polietilēna maisiņus.

3.6. Ar reģistrēto nosaukumu apzīmētā produkta marķēšanas īpašie noteikumi

Uz katra iepakojuma ir norādīta šāda informācija:

— “Bergamote de Nancy” jeb “Bergamotes de Nancy”,

— norāde “Bergamotes ēteriskā eļļa” sastāvdaļu sarakstā, kur tā papildināta ar norādi “bergamotes ēteriskā eļļa ir dabisks produkts” vai “bergamotes ēteriskajai eļļai ir dabiska izcelsme”,

— ražotāja kontaktinformācija,

— minimālais noturības termiņš (“derīguma laiks”) – nav ilgāks par astoņiem mēnešiem no pagatavošanas dienas.

4. Ģeogrāfiskā apgabala īsa definīcija

Ģeogrāfisko apgabalu veido šādu departamentu teritorija:

— Meurthe et Moselle,

— Meuse,

— Moselle,

— Vosges.

5. Saikne ar ģeogrāfisko apgabalu

Ģeogrāfiskā apgabala specifika

Nansī (Nancy) pilsēta ir Lotringas reģiona galvaspilsēta, un vēsturiski tā bija Lotringas hercogistes galvaspilsēta līdz 1766. gadam, kad Lotringas hercogiste tika iekļauta Francijas Karalistes sastāvā. Nansī pilsētā tolaik atradās Lotringas hercogistes galms.

Grāmatā “Le cannaméliste français”, kas izdota 1751. gadā un ko sarakstījis Žiljē (Gilliers), Staņislava I Leščiņska – pēdējā Lotringas un Bāras hercoga – saimniecības vadītājs, pirmoreiz minēta bergamotes pastila. Šajā grāmatā ir uzskaitīti visi saimniecībā izmantotie produkti, rīki un paņēmieni, un tajā īpaši aprakstīti konditorejas izstrādājumi pastilas veidā, kas aromatizēta ar dabisko bergamotes ēterisko eļļu. Tajā laikā šīs smaržīgās pastilas bija līdzeklis mutes dobuma atsvaidzināšanai.

Tad 1857. gadā konditors Jean-Frédéric Godefroy Lillich noteica “Bergamote de Nancy” / “Bergamotes de Nancy” ražošanas galīgo principu, panākot, ka aromāts labāk iesūcas un saglabājas cukurā.

Šo “Bergamote de Nancy” / “Bergamotes de Nancy” gatavošanas amatprasmi Lotringas konditori pārmanto un nodod tālāk.

Metode, pēc kādas šo konditorejas izstrādājumu var iegūt, ir īpaša: ņem cukura un ūdens maisījumu, kuru, lai panāktu tā saukto “au cassé” kondīciju, karsē aptuveni 152 °C temperatūrā. Pēc tam kad ir pievienota dabiskā bergamotes ēteriskā eļļa, maisījumu izlej uz plātnes un sagriež gabalos, izmantojot formiņas vai veltni–griezēju.

Produkta specifiskums

“Bergamote de Nancy” / “Bergamotes de Nancy” ir šādas īpašības:

— caurspīdīgas un cietas kvadrātveida konfektes,

— ar bergamotes smaržu,

— dabiskā dzintarkrāsā.

Produktam “Bergamote de Nancy” / “Bergamotes de Nancy” ir arī sen iemantota liela reputācija, kas sniedzas pāri Lotringas robežām.

Saikne

Starp “Bergamote de Nancy” / “Bergamotes de Nancy” un tā ražošanas ģeogrāfisko apgabalu pastāv saikne, kuras pamatā ir noteikta kvalitāte un reputācija.

Sākotnēji bergamotes pastilas gatavošana bija tikusi aizsākta un izkopta Lotringas galmā, kas atradās Nansī, un bija paredzēta mutes dobuma atsvaidzināšanai. Tā kā konfektes bija cietas, tās vajadzēja lēni sūkāt mutē, un tas ļāva dabiskajai bergamotes ēteriskajai eļļai pakāpeniski izdalīt savu smaržu. Šāda bergamotes ēteriskās eļļas ekskluzīva izmantošana turpinājās, un tādējādi tā ir par pamatu šā konditorejas izstrādājuma identitātei – tā nosaukumā ietilpst gan šā citrusaugļa (bergamotes) vārds, jo no šā augļa ir iegūta šī dabiskā ēteriskā eļļa, gan tās pilsētas (Nansī) nosaukums, kurā šis konditorejas izstrādājums tika radīts.

Cietību produkta Produktam “Bergamote de Nancy” / “Bergamotes de Nancy” piešķir cukura karsēšana. Saskaņā ar ģeogrāfiskā apgabala konditoru amatprasmi maisījumu, ko veido ūdens un cukurs, karsē līdz aptuveni 150 °C augstai temperatūrai, kas atbilst “au cassé” kondīcijai. Šķidrais cukurs tiek karsēts, un atdziestot tas sacietē un kļūst trausls un var lūzt kā stikls. Turklāt šī karsēšanas metode piešķir tam dabisku dzintarkrāsas toni. Modernie cukura karsēšanas paņēmieni vakuumā gan ļautu iegūt cietas konfektes, taču būtu nepieciešams pievienot tām krāsvielu, lai tās iegūtu vajadzīgo krāstoni. Tātad “Bergamote de Nancy” / “Bergamotes de Nancy” specifisko īpašību pamatā ir oriģināla gatavošanas metode, ko izstrādājuši Nansī konditori.

“Bergamote de Nancy” / “Bergamotes de Nancy” reputācija ir šķērsojusi Lotringas robežas, un nu var lepoties ar starptautisku vērienu. Par apstiprinājumu tam var minēt, ka 1909. gada Pasaules izstādes laikā publika tika iepazīstināta ar šo konditorejas izstrādājumu, kurš bija iepakots metāla kārbās, uz kurām reljefiskā atveidē attēlots Staņislava laukums Nansī. Šis konditorejas izstrādājums ir aprakstīts darbā Lorraine: produits du terroir et recettes traditionnelles (J. Froc, M. Hyman, Ph. Hyman, et al. Vadībā); ievadvārdu autors ir Lotringas reģiona padomes priekšsēdētājs; grāmata ir daļa no kolekcijas Inventaire du patrimoine culinaire de la Lorraine (1998. gada izdevums, 90.–91. lpp.). Produkta apraksts ir ievietots arī enciklopēdiskajā vārdnīcā Larousse Gastronomique (2000. gada izdevums, 105. lpp.).

Tas ir vienīgais Francijas tradicionālais konditorejas izstrādājums, kura aromātu nosaka dabiskā bergamotes ēteriskā eļļa. Produkts ir cieši saistīts ar Nansī pilsētas un Lotringas reģiona tēlu un tajos izplatīto zinātību.

Atsauce uz specifikācijas publikāciju

(šīs regulas 6. panta 1. punkta otrā daļa)

https://extranet.inao.gouv.fr/fichier/3-CDCIGPBergamoteNancyQCOMUE042018.pdf

(1) OV L 343, 14.12.2012., 1. lpp.